Toerisme-rasfonds wél onwettig – hofArgieffoto (Foto: VBlock/Pixabay) Die appèlhof in Bloemfontein het Woensdag in sy uitspraak verklaar dat swart ekonomiese bemagtiging (SEB) as kriterium vir die departement van toerisme se hulpfonds onwettig is. Die uitspraak, tesame met ’n kostebevel, is teen die departement gelewer. Regter Plasket het in die hof gesê die minister van toerisme, Mmamoloko Kubayi-Ngubane, het ’n regsfout begaan en sy is nie wetlik verplig, soos sy aangevoer het, om geldelike bystand op grond van SEB-vereistes toe te ken nie. Die departement het verlede jaar die Toerisme-ekwiteitsfonds (TEF) bekendgestel om finansiële bystand aan klein, mediumgrootte en mikro-ondernemings (KMMO’s) tydens die tydperk van algehele afsondering te gee. Luidens die fonds se kriteria kan slegs ondernemings wat swart eienaarskap van minstens 51% het, in aanmerking kom vir lenings of toelae van dié fonds, wat sowat R1,2 miljard sterk is. AfriForum en Solidariteit het aangevoer dat hierdie kriteria nie wetlik of rasioneel is nie. Volgens AfriForum en Solidariteit is die uitspraak ’n oorwinning vir elkeen in die toerismesektor wat weens hul velkleur nie vir die fonds in aanmerking gekom het nie. “Solidariteit en AfriForum het volgehou dat die virus nie sy slagoffers op grond van velkleur kies nie en dat die regering nie die reg het om volgens hierdie kriteria te kies wie hy sal help nie. Ons kon die regering se growwe uitbuiting van mense in nood net nie toelaat nie,” sê Anton van der Bijl, hoof van regsake by Solidariteit. “Die toerismesektor het swaargekry onder die regering se drakoniese inperkingsmaatreëls. As die regering dan nog teen mense wil diskrimineer op grond van hul ras, wys dit net dat die departement van toerisme sy prioriteite in orde moet kry.” Van der Bijl meen dis hoog tyd dat regeringsamptenare besef hulle kan nie maak en breek soos hulle wil nie, asook dat die belastingbetaler se geld nie onverskillig uitgegee of aangewend kan word om die ANC se ideologie te finansier nie. “Ministers en hul onderskeie departemente word ook onderwerp aan die wette van hierdie land en sal ook tot verantwoording geroep word indien hulle nie daaraan gehoor gee nie. Ons sal aanhou om as waghond op te tree en nie huiwer om hierdie onregte aan te raak nie.” Jacques Broodryk, AfriForum se veldtogbestuurder, sê die hofuitspraak stel dit duidelik dat die minister ’n fout in haar vertolking van die Rampbestuurswet gemaak het. “Dit kan wees dat die minister se regsadviseurs onbekwaam is, of dat sy presies geweet het wat sy doen en steeds gekies het om teenstrydig met die relevante wetgewing teen mense, op grond van hul velkleur, te diskrimineer.” Die uitspraak van regter Plasket vervang die vorige uitspraak wat op 6 April verlede jaar in die guns van die departement gelewer is. AfriForum en Solidariteit het teen die uitspraak geappelleer en die saak is elektronies op 25 Augustus verlede jaar aangehoor.